نور الدینین امیرلیک چاغینین اولایلاریندان بیری شام منطقه‌سینده اولان بؤیوک یئر تیتیره‌مه‌لری ایدی. ۵۵۲-جی ق.ه ایلده حماه، شیزر، کفر طاب، معره، افمیه، حمص، حصن الاکراد، عرقه، طرابلس، لاذقیه و انطاکیه بو حادیثه اثرینده پوْزولوب، توپراقلا بیر اوْلدولار. قلعه‌لر و شهر دۇوارلارینین یییخیلماسی فرانکلار یۆروشونون احتمالین آرتیریب، بو احتیمال‌دان قوْرخان نور الدین، فرانکلارا فۆرصت وئرمه‌دن اونلارا حمله ائدیب، ساواشدان قازاندیغی نسنه‌لرله ییخینتیلاری یئنی‌دن قالخیزماغا باشلادی.